Агенцијата за заштита на правото на слободен пристап до информациите од јавен карактер согласно член 109 став 13 од Законот за општата управна постапка („Службен весник на Република Македонија“ бр. 124/15), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од А.Д. од Скопје поднесена против Решение на Министерството за одбрана, по предметот Барање за пристап до информации од јавен карактер, на 07.02.2025 година го донесе следното:

**Р Е Ш Е Н И Е**

1. Жалбата изјавена од А.Д. од Скопје поднесена против Решение на Министерството за одбрана број 09-123/2 од 08.01.2025 година, заведена во Агенцијата со број 08-334 на 21.01.2025 година, по предметот Барање за пристап до информации од јавен карактер, **СЕ УВАЖУВА**.
2. **СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето,**
3. **Решението на Имателот на информации број 09-123/2 од 08.01.2025 година СЕ ПОНИШТУВА**.
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## А.Д. од Скопје, на 18.11.2024 година поднел Барање за пристап до информации од јавен карактер до Министерството за одбрана, со кое побарал по е-маил да му се достави фотокопија или електронски запис од следната информација:

„Фотокопии од записниците од кадровските совети на ниво бригада или повисоко со кои се предлага порано (предвремено) унапредување на С.Л. од бригаден генерал во генерал-мајор, согласно одредбите и постапката утврдени во член 61 од Законот за служба во Армијата на Република Северна Македонија“.

Постапувајќи по ова Барање, Имателот на информации на 28.11.2024 година, му доставил на Барателот Решение број 09-3684/2 од 28.11.2024 година со кое Барањето на Барателот се одбива во целост.

Незадоволен од наведеното Решение, Барателот на информации на 02.12.2024 година поднесе Жалба до Агенцијата, заведена во Агенцијата со број 08-334.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението го поништи и предметот го врати на повторно постапување пред првостепениот орган.**

Имателот на информации постапувајќи по Решението на Агенцијата со бр.08-334 од 17.12.2024 година, на ден 08.01.2025 година донел Решение со број 09-123/2 со ист диспозитив како и Решението број 09-3684/2 од 28.11.2024 година, но со поинаква содржина во образложението на решението.

Имателот на информации во образложението наведува дека „прашањето поврзано со предвеменото унапредување на С.Л. од бригаден генерал во генерал-мајор, пред Државната комисија за спречување на корупцијата е отворен предмет број 12-2256/1 од 20.08.2024 година кој сеуште е во тек. Согласно став 1 точка 4 на член 6 од Законот за слободен пристап до информаци и од јавен карактер (“Службен весник на РСМ“ бр. 101/2019) „имателите на информации можат да одбијат барање за пристап до информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката.” Согласно член 25 од Законот за слободен пристап до информаци и од јавен карактер „ имателот на информација со решение може во целост или делумно да го одбие барањето ако утврди дека бараната информација е информација од член 6 став (1) од овој закон, имајќи го предвид резултатот од спроведениот тест на штетност”. Од страна на имателот на информацијата спроведен е тест на штетност број 09-123/1 од 08.01.2025 година, при што е одлучено да се одбие пристапот до бараните иформации. Поради горенаведеното, пристапот до бараната информација од јавен карактер може да предизвика штетни последици за текот на постапката која што се води пред Државната комисија за спречување на корупцијата. По конечноста на горенаведената постапка, доколку сеуште постои јавен интерес за пристап до конкретната информација од јавен интерес, ја искажуваме нашата целосна подготвеност за соработка и Ви стоиме на располагање за отстапување на сите потребни информации и документи.”

Незадоволен од наведеното Решение, Барателот на информации на 21.01.2025 година до Агенцијата повторно достави Жалба заведена со број 08-334, во која е наведено: “...имателот Министерството за одбрана на РСМ ми испрати Решение....Главниот основ за отфрлање на моето Барање е тврдењето дека бараните информации се од класифициран карактер....Имателот, Министерството за одбрана на РСМ, не постапил согласно Решението на Агенцијата број 08-334 од 17.12.2024 година.....имено наместо да достави доказ дека бараната информација е класифицирана да спроведе тест на штетност во врска со исклучокот на кој се повикува, имателот решил да ги смени причините .....повторно се одбива моето барање, ...имателот сега се повикува...дека бараната информација е класифицирана.....За мене, како Барател, ваквиот став внесува дополнителна кофузија и сомнеж-дали баранта информација воопшто е класифицирана?”

Агенцијата со електронски допис број 08-334 од 21.01.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 28.01.2025 година електронски достави произнесување по жалба, заведено во Агенцијата со број 08-334 од 29.01.2025 година.

Во произнесувањето имателот на информации наведува „... по направената повторна и детална правна проценка на предметното правно прашање, утврдено е дека именуваниот побарува да му биде доставена информација која не постои во правниот промет и според закон, истата не би требало да постои. ...Правното прашање, унапредувањето на Сашко Лефчиски од бригаден генерал во генерал мајор не потпаѓа под одредбите од став 2 на член 61 од Законот за служба во Армијата на Република Северна Македонија, бидејќи именуваниот е унапреден во чин генерал-мајор со Указот на Претседателот на Република Северна Македонија бр. 06-428/1 од 15.08.2024 година објавен во „Службен весник на Република Северна Македонија” бр.171/2024 како Началник на секција Ј-5, во Генералштабот на Армијата „А”.... со одредбите од член 12 од Правилникот за начинот на работа и составот на кадровскиот совет бр.01-4170/1 од 07.08.2012 година, каде стои дека „Записникот се води во книга со заверен број на страници и заведен број на деловодникот означен со соодветен степен на класифицирана информација”….. Постапката за поставување на началник на Генералштабот на Армијата е започната врз основа на член 27 од Законот за одбрана, односно поради истек на вториот мандат на дотогашниот началник н ГШ......Таа постапка е спроведена во согласност со член 18 став 1 точка 11, каде што е утврдено дека Претседателот на Република Северна Македонија и врховен командант на Армијата, поставува старешини на формациски места генерали и унапредува и разрешува генерали...”

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, Решението на Имателот на информации го поништи и го задолжи Имателот на информации на Барателот да му ја достави бараната информација од Барањето на начин и во форма наведени во Барањето, во рок од 15 дена од денот на доставување на Решението**, поради следното:

Агенцијата констатира дека Имателот на информации не го спровел во целост Решението на Агенцијата со бр. 08-334 од 17.12.2024 година и при повторното одлучување донел Решение со број 09-123/2 од 08.01.2025 година, со кое го одбива пристапот до бараните информации во целост и наместо да достави доказ дека бараната информација е класифицирана, тој донел решение со кое го одбива барањето на барателот, но го одбива по сосема друг основ.

 При повторното одлучување Имателот на информации се повикува на исклучок од слободниот пристап до информации од член 6 став 1 точка 4 од Законот за слободен пристап до информации од јавен карактер, во спроведениот Тест на штетност, констатира дека заштитен интерес е „...пред Државната комисија за спречување на корупцијата е отворен предмет број 12-2256/1 од 20.08.2024 година, кој сеуште е во тек и давањето на горенаведените информации би имале штетни последици за текот на постапката...“.

Доколку Имателот на информации смета дека бараната информација претставува исклучок нормиран во член 6 став 1 од Законот за слободен пристап до информации од јавен карактер, по спроведување на задолжителниот Тест на штетност, како задолжителна постапка, треба да утврди кој е интересот кој се заштитува, да утврди кои се штетните последици кои би настанале со објавувањето на бараната информација.

Горенаведената должност произлегува од членот 6 став 3 од Законот за слободен пристап до информации од јавен карактер, во кое е наведено дека: “По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Тоа значи дека исклучоците од член 6 став 1 не се апсолутни и во одредени случаи, по спроведен тест на штетност може да се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Агенцијата за заштита на правото на слободен пристап до информации од јавен карактер при донесувањето на ова Решение ги ценеше и наводите содржани во Одговорот на жалба доставен од страна на Имателот на информации, во кој наведува дека било утврдено дека именуваниот побарува да му биде доставена информација која не постои во правниот промет и според закон, истата не би требало да постои. Но овие наводи не ги зема во предвид при своето одлучување, бидејќи се целосно во спротивност со наводите содржани во образложението на Решението, број 09-3684/2 од 28.11.2024 година и Решението, број 09-123/2 од 08.01.2025 година, со кои Барањето за пристап до информации се одбива целосно по два сосема различни основи предвидени во Законот за слободен пристап до информации од јавен карактер.

 Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор Пламенка Бојчева**

Доставено до:

- архива на Агенцијата

- жалителот/барател на информацијата

- имател на информации